
REFERAT 

pentru aprobarea Studiului de oportunitate privind delegarea serviciului ”Activitate de reparații și întreținere a străzilor, aleilor, trotuarelor și podurilor din municipiul Timișoara” 

S.C. Drumuri Municipale Timișoara S.A. a înaintat Primăriei Municipiului Timișoara adresa nr. 7458/11.11.2015, înregistrată la Primăria Municipiului Timișoara cu nr. RE2015-002694/12.11.2015, prin care propune ca activitatea de reparații și întreținere a străzilor, aleilor și trotuarelor să fie delegată S.C. DRUMURI MUNICIPALE TIMIȘOARA S.A., prin gestiune delegată, pe o durată de minim 15 ani de zile.
Urmare modificării legislației privind serviciile publice, respectiv O.U.G. nr. 58/2016, S.C. DRUMURI MUNICIPALE S.A.  a înaintat o nouă cerere reformulată în conformitate cu noile reglementări, având nr. RE 2016 – 1927/06.10.2016. Prin această cerere se propune Primăriei Municipiului Timișoara delegarea gestiunii serviciului prin modalitatea de gestiune directă.
”Construirea, modernizarea, exploatarea şi întreţinerea străzilor, drumurilor, podurilor, viaductelor, a pasajelor rutiere şi pietonale, subterane şi supraterane”, conform art.3 alin.1 lit.a din O.G. nr.71/2002, reprezintă principalele activități edilitar-gospodărești, specifice serviciilor de administrare a domeniului public și privat, în domeniul administrării drumurilor și străzilor.

Serviciile de administrare a domeniului public sunt reglementate de O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările şi completările ulterioare. Această lege se completează cu prevederile Legii nr.51/2006 a serviciilor comunitare de utilităţi publice, republicată și actualizată, care constituie dreptul comun în materie.

Potrivit prevederilor art. 5 pct.2 din O.G. nr.71/2002, principalele activităţi edilitar-gospodăreşti, specifice serviciilor de administrare a domeniului public şi privat, trebuie să asigure, în sectorul administrarii drumurilor şi străzilor:

a) executarea lucrărilor de construire, modernizare şi întreţinere a străzilor şi a drumurilor, în stricta concordanţă cu documentaţiile de urbanism şi pe baza studiilor de circulaţie şi de trafic;
b) verificarea stării tehnice a străzilor, identificarea şi localizarea degradărilor produse în carosabil şi remedierea operativă a acestora;
c) creşterea eficienţei lucrărilor de construire, reabilitare şi întreţinere a străzilor şi a drumurilor, prin adoptarea unor soluţii, materiale şi tehnologii performante;
d) organizarea fronturilor de lucru, semnalizarea corespunzătoare a lucrărilor şi adoptarea restricţiilor de circulaţie necesare desfăşurării traficului în condiţii de siguranţă pe toată durata execuţiei lucrărilor de construire, modernizare şi întreţinere a străzilor;
e) evitarea şi/sau limitarea deteriorării domeniului public, determinată de execuţia lucrărilor de construcţii, precum şi refacerea zonelor adiacente afectate.
Organizarea şi reglementarea serviciilor de administrare a domeniului public şi privat, în baza prevederilor Legii nr.215/2001 a administraţiei publice locale şi ale O.G. nr.71/2002, constituie dreptul exclusiv al autorităţilor administraţiei publice locale.


Potrivit art.10 din O.G. nr.71/2002 şi art.22 alin.(2) din Legea nr.51/2006, gestiunea serviciilor de utilităţi publice, respectiv a serviciului de administrare a domeniului public, se organizează şi se realizează în următoarele modalităţi:

a) gestiune directă;

b) gestiune delegată.

Alegerea formei de gestiune se face prin hotărâre a Consiliului Local, iar potrivit prev. art.10 alin.(3) din O.G. nr.71/2002, desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează pe baza unui regulament al serviciului şi a unui caiet de sarcini, elaborate şi aprobate de autorităţile administraţiei publice locale, în conformitate cu regulamentul-cadru şi cu caietul de sarcini-cadru ale serviciului.

Gestiunea directă este modalitatea de gestiune în care autoritățile deliberative și executive, în numele unităților administrativ-teritoriale pe care le reprezintă, își asumă și exercită nemijlocit toate competențele și responsabilitățile ce le revin potrivit legii cu privire la furnizarea/prestarea serviciilor de utilități publice, respectiv la administrarea, funcționarea și exploatarea sistemelor de utilități publice aferente acestora. 

Gestiunea directă se realizează prin intermediul unor operatori de drept public sau privat,  care pot fi :

a) servicii publice de interes local sau județean, specializate, cu personalitate juridică, înființate sau organizate în subordinea consiliilor locale sau consiliilor județene, după caz, prin hotărâri ale autorităților deliberative ale unităților administrativ-teritoriale respective;

b) societăți reglementate de Legea nr. 31/1990, republicată, cu modificările și completările ulterioare, cu capital social integral al unităților administrativ-teritoriale, înființate de autoritățile deliberative ale unităților administrativ-teritoriale respective.

Totodată, potrivit art. 28, alin. (2^1) din Legea nr. 51/2006, autorităţile deliberative ale unităţilor administrativ-teritoriale, pot încredinţa unui operator de drept privat gestiunea serviciilor de utilităţi publice sau a uneia ori mai multor activităţi din sfera acestor servicii prin atribuirea directă a contractului de delegare a gestiunii, cu respectarea următoarelor condiţii cumulative ce trebuie îndeplinite atât la data atribuirii contractului de delegare a gestiunii, cât şi pe toată durata acestui contract:

    a) unităţile administrativ-teritoriale membre ale unei asociaţii de dezvoltare intercomunitară cu obiect de activitate serviciile de utilităţi publice, în calitate de acţionari/asociaţi ai operatorului regional, prin intermediul asociaţiei, sau, după caz, unitatea administrativ-teritorială, în calitate de acţionar/asociat unic al operatorului, prin intermediul adunării generale a acţionarilor şi al consiliului de administraţie, exercită un control direct şi o influenţă dominantă asupra deciziilor strategice şi/sau semnificative ale operatorului regional/operatorului în legătură cu serviciul furnizat/prestat, similar celui pe care îl exercită asupra structurilor proprii în cazul gestiunii directe;

  b) operatorul regional, respectiv operatorul, după caz, desfăşoară exclusiv activităţi din sfera furnizării/prestării serviciilor de utilităţi publice destinate satisfacerii nevoilor de interes public general ale utilizatorilor de pe raza de competenţă a unităţilor administrativ-teritoriale membre ale asociaţiei, respectiv a unităţii administrativ-teritoriale care i-a încredinţat gestiunea serviciului;

   c) capitalul social al operatorului regional, respectiv al operatorului este deţinut în totalitate de unităţile administrativ-teritoriale membre ale asociaţiei, respectiv de unitatea administrativ-teritorială; participarea capitalului privat la capitalul social al operatorului regional/operatorului este exclusă.

Gestiunea delegată este modalitatea de gestiune în care autoritățile deliberative ale unităților administrativ-teritoriale atribuie unuia sau mai multor operatori toate ori numai o parte din competențele și responsabilitățile proprii privind furnizarea/prestarea serviciilor de utilități publice. Gestiunea delegată a serviciilor de utilități publice implică punerea la dispoziția operatorilor a sistemelor de utilități publice aferente serviciilor delegate, precum și dreptul și obligația acestora de a administra și de a exploata aceste sisteme.

Astfel având în vedere cererile formulate de către S.C. DRUMURI MUNICIPALE TIMIȘOARA S.A., precum și prevederile legale care permit autorităților administrației publice locale să delege prestarea unui serviciu sau a unei activități din sfera serviciilor de utilități publice;

 În condițiile în care  Primăria Municipiului Timișoara, prin Direcția Tehnică, are în derulare, pentru lucrările de întreținere și reparații străzi și trotuare din municipiul Timișoara, acordurile-cadru: 58/19.06.2013 (străzi sector 1), 59/19.06.2013 (străzi sector 2), 60/19.06.2013 (străzi sector 3), 63/19.06.2013 (străzi sector 4),  36/19.02.2014 ( trotuare sector 1), 37/19.02.2014 ( trotuare sector 2), 38/19.02.2014 ( trotuare sector 3), 39/19.02.2014 ( trotuare sector 5), 40/19.02.2014 (trotuare sector 6) – a căror durată este de 4 ani de la data semnării lor , precum și în condițiile în care potrivit art. 13 alin. (4) din OG nr. 71/2002: ”delegarea gestiunii poate fi făcută numai către operatori atestați și autorizați în condițiile legii”, pentru verificarea legalității încredințării gestiunii către SC DRUMURI MUNICIPALE TIMIȘOARA SA, Direcția Tehnică a solicitat punctul de vedere de la cei cu competențe în acest sens, respectiv : Serviciul Juridic din cadrul Primăriei Municipiului Timișoara, Autoritatea Națională de Reglementare pentru Serviciile Comunitare de Utilități Publice (A.N.R.S.C.) și Camera De Conturi Timiș.
Astfel:
· Serviciul Juridic comunică prin adresa nr. RE2015-2694/05.01.2016 următoarele: ”Referitor la acordurile cadru la care ați făcut referire, subliniem faptul că acestea sunt încă în derulare, iar obligațiile asumate prin acordurile-cadru/contractele subsecvente se completează cu dispozițiile noului cod civil, astfel:
· (1) Contractul valabil încheiat are putere de lege între părțile contractante;

· (2) Contractul se modifică sau încetează numai prin acordul părților ori din cauze autorizate de lege. (cf. Art. 1270 NCC – Forța obligatorie).

· (1) Părțile sunt ținute să își execute obligațiile, chiar dacă executarea lor a devenit mai oneroasă, fie datorită creșterii costurilor executării proprie obligații, fie datorită scăderii valorii contraprestației (cf. Art. 1271 NCC – Impreviziunea).

Totodată, acceptarea unor astfel de modificări pe parcursul derulării acordurilor-cadru/ contractelor subsecvente, va conduce la anularea efectelor dispozițiilor art. 204, alin. (1) din OUG 34/2006, dispoziții potrivit cărora contractul se semnează, și implicit se derulează, cu ofertantul declarat câștigător, în baza propunerilor tehnice și financiare, așa cum au fost acestea cuprinse în oferta depusă.”
· A.N.R.S.C., autoritatea de reglementare competentă pentru serviciile de utilități publice, prin răspunsul nr. 402070/16.02.2016, înregistrat la Primăria Municipiului Timișoara cu nr. SC 2016-004066/19.02.2016, confirmă faptul că :” Potrivit art. 31 alin. (1) din Legea serviciilor comunitare de utilități publice nr. 51/2006, republicată, cu completările ulterioare, prin excepție de la prevederile art. 29 alin. (8), contractul de delegare a gestiunii serviciilor, definit potrivit prevederilor art. 29 alin. (6), se atribuie direct:

a) Operatorilor cu statut de societăți reglementate de Legea nr. 31/1990, republicată, cu modificările și completările ulterioare, și cu capital integral al unităților administrative-teritoriale înființați prin reorganizarea pe cale administrativă, în condițiile legii, a regiilor autonome de interes local sau județean ori a serviciilor publice de interes local sau județean subordonate autorităților administrației publice locale, care au avut în administrare și în exploatare bunuri, activități ori servicii de utilități publice.

De asemenea, trebuie avute în vedere și dispozițiile alin. (2) al art. 31 mai sus amintit care stipulează că atribuirea directă a contractelor de delegare a gestiunii se face și cu respectarea anumitor condiții cumulative enumerate la lit. a), b) și c):

a) Unitățile administrativ-teritoriale membre ale unei asociații de dezvoltare intercomunitară cu obiect de activitate serviciile de utilități publice, în calitate de acționari/asociați ai operatorului regional, prin intermediul asociației, sau, după caz, unitatea administrativ-teritorială, în calitate de acționar/asociat unic al operatorului, prin intermediul adunării generale a acționarilor și al consiliului de administrație, exercită un control direct și o influență dominantă  asupra deciziilor strategice și/sau semnificative ale operatorului regional/operatorului în legătură cu serviciul furnizat/prestat, similar celui pe care îl exercită asupra structurilor proprii în cazul gestiunii directe;

b) Operatorul regional, respectiv operatorul, în calitate de delegat,  desfășoară exclusiv activități din sfera furnizării/prestării serviciilor de utilități publice destinate satisfacerii nevoilor de interes public general al utilizatorilor de pe raza de competență a unităților administrativ-teritoriale membre ale asociației, respectiv a unității administrativ-teritoriale care i-a delegat gestiunea serviciului;

c) Capitalul social al operatorului regional, respectiv al operatorului, este deținut în totalitate de unitățile administrativ-teritoriale membre ale asociației, respectiv de unitatea administrativ-teritorială; participarea capitalului privat la capitalul social al operatorului regional/operatorului este exclusă.”


În ceea ce privește licențele în domeniul serviciilor comunitare de utilități publice:” Prin Hotărârea Guvernului nr. 745/2007, cu modificările și completările ulterioare, Autoritatea Națională de Reglementare pentru Serviciile Comunitare de Utilități Publice este abilitată, ca autoritate competentă, să acorde, să modifice, să suspende, să retragă licențele sau să retragă permisiunea de a presta/furniza serviciul/activitățile într-o unitate administrativ-teritorială, pentru:

a) Serviciul public de alimentare cu apă și de canalizare;

b) Serviciul public de alimentare cu apă;

c) Serviciul public de canalizare;

d) Serviciul public de salubrizare a localităților;

e) Serviciul de iluminat public;

f) Serviciul public de alimentare cu energie termică, cu excepția producerii energiei termice în cogenerare.

Astfel, din cele de mai sus rezultă că instituția noastră nu acordă licențe pentru administrarea domeniului public și privat al unităților administrativ-teritoriale, precum și altele asemenea.”
· Camera de Conturi Timiș, prin adresa nr. 1954/29.07.2016, înregistrată la Primăria Municipiului Timișoara cu nr. CDT 2016-1195/29.07.2016, ne comunică faptul că din dispozițiile Legii nr. 94/1992 privind organizarea și funcționarea Curții de Conturi :”Rezultă că instituția Curții de Conturi nu are competența și se află în imposibilitatea legală de a exprima opinii cu caracter consultativ cu excepția opiniilor exprimate urmare și în cadrul misiunilor de audit sau control, conform acelorași norme.”
Urmare celor precizate de către A.N.R.S.C. prin adresa nr. SC 2016-4066 din data 19.02.2016, s-a solicitat societății S.C. DRUMURI MUNICIPALE TIMIȘOARA S.A. prezentarea tuturor documentelor edificatoare privind îndeplinirea cumulativă a condițiilor enumerate la literele a), b) și c) ale art. 31 alin.(2) din Legea serviciilor comunitare de utilități publice nr. 51/2006, republicată, cu completările ulterioare.

Referitor la îndeplinirea cumulativă a condițiilor ce se cer respectate, așa cum o instituie alin. 2 al art. 31 din Legea nr. 51/2006, prin adresa nr. RE2016-1927/09.09.2016, și respectiv RE2016 – 1927/06.10.2016 (această ultimă adresă fiind întocmită în conformitate cu noile modificări aduse Legii 51/2006 de OUG nr. 58/2016, în sensul că îndeplinirea cumulativă a condițiilor pentru delegarea gestiunii prin modalitatea gestiunii directe, este instituită de alin. 2^1 al art. 28 din Legea 51/2006) S.C. DRUMURI MUNICIPALE TIMIȘOARA S.A. precizează că societatea îndeplinește cumulativ condițiile legale , astfel:
”a)  în ceea ce privește condiția ca unitatea administrativ-teritorială, în calitate de acționar unic al operatorului să exercite un control direct și o influență dominantă asupra deciziilor strategice și/sau semnificative ale operatorului în legătură cu serviciul furnizat/prestat, similar celui pe care îl exercită asupra structurilor proprii în cazul gestiunii directe, acesta este pe deoplin îndeplinită atâta timp cât acționarul unic al societății noastre este chiar Consiliul Local al Municipiului Timișoara, acesta din urmă – prin membrii săi (consilierii locali) – exercitând toate drepturile și obligațiile adunării generale a acționarilor societății noastre. Or, după cum se știe, adunarea generală a acționarilor a unei societăți este organul de deliberare și decizie al societății, care exercită un control și o influență directă și exclusivă asupra tuturor deciziilor și strategiilor societății (operatorului), inclusiv în legătură cu serviciul ce va fi furnizat/prestat ca urmare a delegării gestiunii.
b)cât privește condiția ca societatea noastră, în calitate de delegat, să desfășoare exclusiv activități din sfera furnizării/prestării serviciilor de utilități publice destinate satisfacerii nevoilor de interes public general al utilizatorilor de pe raza de competență a unității administrativ-teritoriale care i-a încredințat  gestiunea serviciului, precizăm că societatea noastră desfășoară mai multe astfel de activități, după cum urmează: sistemul de parcare TimPark, serviciile de blocare și/sau ridicare, transport, depozitare și eliberare a vehiculelor oprite/staționate neregulamentar și a vehiculelor fără stăpân sau abandonate pe domeniul public sau privat, serviciul ”Activitatea de semnalizare a circulației rutiere”, serviciile de curățenie a imobilelor în care-și desfășoară activitatea aparatul de specialitate al Primarului, a Complexului Sportiv Bega, a Sălii Olimpia, respectiv a WC-urilor publice.
c)cât privește condiția ca întreg capitalul social al operatorului să fie deținut de unitatea administrativ-teritorială, invederăm că întreg capitalul societății noastre este deținut de către Consiliul Local al Municipiului Timișoara, în calitate de acționar unic, acesta având cota de participare la beneficii și pierderi de 100%.”
În conformitate cu cele mai sus menționate:

·  Gestiunea directă a activității de reparații și întreținere a străzilor, aleilor , trotuarelor și podurilor se poate încredința prin atribuire directă a contractului de delegare a gestiunii, unei societăți cu  statut de societate reglementată de Legea nr. 31/1990, republicată, cu modificările și completările ulterioare, având capital integral al unității administrativ-teritoriale înființată prin reorganizarea pe cale administrativă, în condițiile legii, a regiilor autonome de interes local.
· Referitor la licența pentru prestarea serviciilor de administrare a domeniului public și privat, din sfera cărora fac parte și ”întreținerea străzilor, drumurilor, podurilor și pasajelor” se configurează următoarea situație:
Potrivit art.1, alin. (4) litera j) din Legea nr. 51/2006, republicată și actualizată: 
”(4) Serviciile de utilităţi publice fac parte din sfera serviciilor publice de interes general şi au următoarele particularităţi:

    j) pot fi furnizate/prestate de către operatorii titulari de licenţă care sunt organizaţi şi funcţionează fie în baza reglementărilor de drept public, fie în baza reglementărilor de drept privat;”

Totodată conform art. 33 alin (1) al aceleeași legi:
  ” Desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează pe baza regulamentului serviciului, a caietului de sarcini al serviciului şi a licenţei emise de autoritatea de reglementare competentă, în condiţiile legii speciale.”


Potrivit art.47 alin. (4) litera c) din Legea nr. 51/2006, republicată și actualizată: 

   ”Constituie contravenţie în domeniul serviciilor de utilităţi publice şi se sancţionează cu amendă de la 30.000 lei la 50.000 lei următoarele fapte :

    […]c) furnizarea/prestarea serviciilor de utilităţi publice de către operatorii fără licenţă eliberată potrivit prevederilor prezentei legi;”


Autoritatea de reglementare  competentă pentru serviciile de administrarea domeniului public și privat al unităților administrative-teritoriale, conform art. 13, alin. (2), lit.g) din Legea nr. 51/2006, republicată și actualizată este A.N.R.S.C.  
În conformitate cu  art. 13, alin. (3), potrivit competenţelor acordate prin Legea nr. 51/2006, ), A.N.R.S.C. eliberează licenţe  pentru domeniul serviciilor de utilităţi publice din sfera sa de reglementare. Însă,  conform art. 38, alin. (1) , litera a)  din Legea nr. 51/2006 republicată și cât și conform răspunsului nr. 402070/16.02.2016, înregistrat la Primăria Municipiului Timișoara cu nr. SC 2016-004066/19.02.2016,  A.N.R.S.C., autoritatea de reglementare competentă pentru serviciile de administrare a domeniului public și privat  nu acordă licențe pentru administrarea domeniului public și privat al unităților administrativ-teritoriale, precum și altele asemenea.

Întrucât serviciile de ” întreținerea străzilor, drumurilor, podurilor și pasajelor” sunt servicii de administrare a domeniului public și privat, rezultă că A.N.R.S.C., autoritatea abilitată prin lege de a acordă licențe în sfera  serviciilor de administrare a domeniului public și privat, nu eliberează licențe pentru astfel de servicii, deci implicit A.N.R.S.C. nu eliberează licențe nici pentru serviciile de ”întreținerea străzilor, drumurilor, podurilor și pasajelor”.
Însă pentru prestarea unui serviciu în domeniul  utilităților publice, conform art. 2, lit. e) din Legea nr. 51/2006 republicată și actualizată,  este obligatoriu ca operatorul care prestează un astfel de serviciu să dețină licență.  
”Nesolicitarea de către operatori a acordării licenței, în termen de 90 de zile de la data aprobării hotărârii de dare în administrare sau, după caz, de la data semnării contractului de delegare a gestiunii, constituie contravenție în domeniul serviciilor de utilități publice și se sancționează cu amendă de la 30.000 lei la 50.000 lei.”, potrivit art.47 alin. (4) litera c^1) din Legea nr. 51/2006, republicată și actualizată

Concluzia celor mai sus expuse, este aceea că pentru încredințarea potrivit acestor reglementări, operatorul (căruia urmează a-i fi încredințată gestiunea directă/delegată, prin modalitatea supusă aprobării Consiliului Local), are obligația ca în termenul prevăzut de lege, să întreprindă toate măsurile în vederea obținerii licenței.
Pentru sectoarele din Municipiul Timişoara, ce fac obiectul acordurilor cadru de execuţie şi sunt în derulare, încredințarea gestiunii activității de întreținere a străzilor şi trotuarelor se face doar după finalizarea acestora, încredinţarea gestiunii activităţii de înteţinere a străzilor şi trotuarelor pentru acordurile cadru 65/19.06.2013 (străzi sector 6), 94/25.07.2012 ( trotuare sector 4) și 40/19.02.2014 (trotuare sector 6),  se poate face în modalitatea supusă aprobării Consiliului Local al Municipiului Timişoara.
Delegarea gestiunii serviciilor de utilităţi publice, respectiv operarea, administrarea şi exploatarea sistemelor de utilităţi publice aferente, se poate face pentru toate sau numai pentru o parte dintre activitățile componente ale serviciilor, pe baza unor analize tehnico-economice şi de eficienţă a costurilor de operare, concretizate într-un studiu de oportunitate art. 32 alin. (2) din Legea nr. 51/2006 privind serviciile comunitare de utilităţi publice, republicată și actualizată.

Studiul de oportunitate , în vederea încheierii contractului de delegare a gestiunii, va cuprinde, în principal, următoarele elemente (art. 5 din Regulamentul - cadru de delegare a gestiunii serviciilor publice de  administrare a domeniului public şi privat de interes local, aprobat prin HG nr. 955/2004):

    a) descrierea activităţii pentru care se face delegarea de gestiune;

    b) motivele de ordin economic, financiar, social şi de mediu, care justifică realizarea serviciului;

    c) investiţiile necesare pentru modernizare sau extindere;

    d) procedura de delegare a gestiunii serviciilor de administrare a domeniului public şi privat;

    e) durata estimată a contractului;

    f) termenele previzibile pentru realizarea procedurii de încheiere a contractului.

Prin studiul de oportunitate se propune ca modalitate de gestiune, gestiunea directă prin atribuire directă conform dispoziţiilor art. 28, alin. (2), litera b) și art. 28, alin. (2^1) din Legea nr. 51/2006 republicată și actualizată în favoarea operatorului SC Drumuri Municipale Timişoara SA.

La data întocmirii studiului, Societatea Comercială Drumuri Municipale Timisoara S.A., deţine instalatii tehnice, maşini si utilaje, destinate executării lucrărilor. Baza de producţie a Societatii Drumuri Municipale Timisoara S.A. dispune de depozite pentru stocarea temporară a materiilor prime şi materialelor folosite în procesele de fabricaţie, amplasate într-un flux tehnologic operaţional şi dimensionate la parametrii care să asigure funcţionarea fără fluctuaţii.

Realizarea serviciului/ lucrărilor în regim de gestiune directă prezintă următoarele avantaje și beneficii:

Economice:

· Potrivit art. 1 lit. f din OG nr. 64/2001 actualizată, municipalitatea este beneficiară a minimum 50% vărsăminte la bugetul local din profitul net realizat de către S.C. DRUMURI MUNICIPALE TIMIȘOARA S.A.

· Preţurile vor fi cele din propunerea financiară ce a stat la baza încheierii acordurilor cadru de execuție lucrări de întreținere și reparații străzi pe cele trei sectoare: 4 (respectiv zona de sud-vest), 5 și 6;

· Modalitatea de delegare de gestiune pe o durată mai lungă permite realizarea de investiţii de către operator care pot conduce la creşterea productivităţii muncii şi scăderea preţurilor;
· Posibilitatea renegocierii preţurilor activităţii în funcţie de fluctuaţia preţurilor materiilor prime aflate pe piaţă;

· Posibilitatea diminuării plăților către operator în cazul nerealizării unor lucrări la termenele stabilite în contract sau neîntreținerea corespunzătoare în perioada următoare, astfel încât aceste sume nu mai pot fi recuperate de operator în perioada următoare, fiind diminuări de venituri totale încasate, ceea ce obligă operatorul la o respectare foarte riguroasă a contractului;

· Eficientizarea utilizării fondurilor publice;

Juridice:

· Instituţia noastră deţine controlul, intervenţia directă şi imediată asupra acestui domeniu de activitate;

· Consiliul Local Timişoara, prin Consiliul de Administraţie al S.C. DRUMURI MUNICIPALE TIMIŞOARA S.A. deţine controlul asupra activităţilor societăţii;

· Orice incident care se petrece pe arterele ce fac obiectul delegării de gestiune și care are ca efect implicații materiale, penale, este responsabilitatea operatorului economic, Consiliul Local al Municipiului Timișoara transferând total această obligație. Se vor evita eventualele conflicte (potenţiale cereri de chemare în judecată, contestaţii, etc.) care pot interveni cu operatorii privaţi fapt ce ar conduce la blocarea traficului rutier în Municipiul Timişoara şi pierderea de vieţi omeneşti;

Tehnice:

· Se va asigura o activitate continuă (24h/24h) pentru intervenţii privind remedierea semnalizării rutiere afectate de accidente rutiere, vandalism, furt, fenomene naturale, etc., precum şi semnalizarea corespunzătoare a unor situaţii neprevăzute ivite pe domeniul public (surpări, accidente, fenomene naturale);

· Se va asigura urmărirea comportării drumurilor și podurilor în vederea asigurării exploatării normale a acestora;

· Se evită perioadele lungi de timp necesare lansării procedurilor de licitaţii, rezolvării eventualelor contestaţii, timp care poate fi folosit de operator, acesta putând demara şi chiar accelera lucrările din momentul în care a preluat gestiunea şi care poate intervenii urgent în vederea evitării incidentelor rutiere;

· Prin contractele de mandat, Consiliul de Administraţie impune criterii de performanţă atât membrilor C.A., cât şi conducerii executive, contractele de mandat fiind încheiate între Consiliul Local al Municipiului Timişoara şi membrii Consiliului de Administraţie;

· Consiliul Local al Municipiului Timişoara poate impune adoptarea unor soluţii şi tehnologii performante care pot contribui la creşterea eficienţei şi calităţii lucrărilor de reparații și întreținere a străzilor;

Pe lângă baza materială menţionată, operatorul deţine personal calificat atestat. Astfel, S.C. DRUMURI MUNICIPALE TIMIŞOARA S.A. are un număr de 311 angajaţi, din care 169 personal direct productiv şi 24 ingineri ( din care 11 ingineri de specialitate de Căi ferate, drumuri și poduri), având codul CAEN 4211 (lucrări de construcţii a drumurilor şi autostrăzilor) ca activitate principală.

În ceea ce privește posibilitățile operatorului de a efectua lucrările necesare pentru „Activitatea de reparații și întreținere străzi, alei, trotuare și poduri pe raza municipiului Timişoara”, menționăm faptul că,  SC DRUMURI MUNICIPALE TIMIȘOARA SA a asigurat execuția lucrărilor de întreținere și reparații străzi pe jumătate din teritoriul  municipiului Timișoara, aflată la sud de Canalul Bega conform acordurilor cadru nr. 63/19.06.2013, 64/19.06.2013 și respectiv 65/19.06.2013. Subliniem totodată că îmbunătățirea capacității tehnice, organizatorice, o dotare mai bună precum și o experiență managerială mai performantă a S.C. DRUMURI MUNICIPALE TIMIȘOARA S.A.,  poate conduce la realizarea activității de reparații și întreținere drumuri și poduri pe raza municipiului Timișoara. 

În vederea finalizării delegării gestiunii după aprobarea modalității de gestiune a serviciului ”Activitate de reparații și întreținere a străzilor, aleilor, trotuarelor și podurilor din municipiul Timișoara” precum și a Studiului de oportunitate privind delegarea serviciului ”Activitate de reparații și întreținere a străzilor, aleilor, trotuarelor și podurilor din municipiul Timișoara” vor fi necesare următoarele:

· Atribuirea directă a contractului de delegare a gestiunii doar după obținerea avizului Consiliului Concurenței;
· Elaborarea Regulamentului serviciului, a caietului de sarcini și aprobarea acestora de către Consiliul Local al Municipiului Timișoara;

· Aprobarea de către Consiliul Local al Municipiului Timișoara a prețurilor/tarifelor  pentru serviciile prestate;

· Stabilirea bunurilor mobile și imobile, proprietate publică sau privată a Primăriei Municipiului Timișoara, care vor fi date în administrarea şi exploatarea operatorului;

· Elaborarea contractului de delegare gestiune, aprobat de către Consiliul Local al Municipiului Timișoara.
Conform prevederilor Legii nr.215/2001 a administraţiei publice locale şi ale O.G. nr.71/2002, organizarea si reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale.

In exercitarea acestui drept, Consiliul Local are posibilitatea de a alege  și de a hotărî modalitatea pentru gestiunea serviciilor de utilități pubice astfel încât să asigure funcţionarea corespunzătoare a serviciilor de administrare a domeniului public şi privat al unităţii administrativ-teritoriale.

Ţinând cont de cele mai sus prezentate propunem spre aprobarea Consiliului Local Studiul de oportunitate privind delegarea gestiunii   serviciului ”Activitatea de întreținere și reparații străzi, alei , trotuare și poduri pe raza municipiului Timişoara”.

